Skedel dalk verbind met liggaamsdele in vrieskasArgieffoto (Foto: Pixabay) Die polisie het Dinsdag op ŉ menslike skedel afgekom wat moontlik verband hou met die vroueliggaamsdele wat verlede week in ŉ vrieskas in Soweto ontdek is. Die skedel is glo gevind net enkele kilometers van die huis waar die gevriesde liggaamsdele aangetref is. Brig. Brenda Muridili, polisiewoordvoerder, het aan Maroela Media bevestig dat die skedel in ŉ vlak graf langs ŉ pad naby Glen Ridge in Soweto aangetref is. “Ons is besig om die skedel met die ander liggaamsdele wat in Protea Glen ontdek is, te verbind,” sê sy. “Die polisie vermoed dat die liggaamsdele dié van ŉ 23-jarige vrou van Soshanguve noord van Pretoria is. Die bevindinge sal egter bevestig word sodra die forensiese ondersoek afgehandel is.” Maroela Media het vroeër berig dat Flavio Hlabangwane (26) Saterdag in hegtenis geneem is nadat sy vriendin op die gevriesde liggaamsdele in sy gehuurde kamer afgekom het. Luidens berigte het Hlabangwane probeer selfmoord pleeg kort nadat hy vasgetrek is, maar hy is hospitaal toe geneem en is intussen ontslaan. Hy het Maandag in die hof verskyn en sal in polisieaanhouding bly totdat hy weer op 22 November in die hof moet verskyn.